— Нашы аўтары не толькі выдаюць, але і не менш актыўна прэзентуюць кнігі, — зазначыў старшыня рэгіянальнага аддзялення СПБ Уладзімір Гаўрыловіч. — Толькі апошнім часам мы правялі шэраг масавых мерапрыемстваў: сумесна са СМІ рэгіёна і галоўным ідэалагічным упраўленнем аблвыканкама арганізавалі літаратурны фестываль на Рагачоўшчыне, у Гомелі прайшоў абласны конкурс чытальнікаў “Захаваем свет разам”. Галоўным і ў многім знакавым для нас стала нядаўняе міжнароднае свята “Славянскія літаратурныя дажынкі”. Кантакты з расійскімі і ўкраінскімі пісьменнікамі на ім нарадзілі новыя сумесныя праекты, адзін з якіх наважаны рэалізаваць з бранскімі калегамі ў наступным годзе — фестываль маладых паэтаў і празаікаў.